CELEX: 62022TN0206
Language: mt
Date: 2022-04-20 00:00:00
Title: Kawża T-206/22: Rikors ippreżentat fl-20 ta’ April 2022 – Makhlouf vs Il-Kunsill

20.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 237/59
            
         
      Rikors ippreżentat fl-20 ta’ April 2022 – Makhlouf vs Il-Kunsill
      (Kawża T-206/22)
      (2022/C 237/77)
      Lingwa tal-kawża: il-Franċiż
      
         Partijiet
      
      
         Rikorrent: Sara Makhlouf (Damasku, is-Sirja) (rappreżentanti: G. Karouni u K. Assogba, avukati)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla sa fejn dawn l-atti jikkonċernaw lir-rikorrenti
                  
                              —
                           
                           
                              id-Deċiżjoni ta’ Implimentazzjoni tal-Kunsill (PESK) 2022/242 tal-21 ta’ Frar 2022 li timplimenta d-Deċiżjoni 2013/255/PESK dwar miżuri restrittivi kontra s-Sirja u l-Anness I tagħha;
                           
                        
                              —
                           
                           
                              ir-Regolament ta’ Implimentazzjoni tal-Kunsill (UE) 2022/237 tal-21 ta’ Frar 2022 li jimplimenta r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja u l-Anness II tiegħu;
                           
                        
            
                  —
               
               
                  tikkundanna lill-Kunsill għall-ħlas tas-somma ta’ EUR 10 000 bħala danni b’kumpens għall-ħsarat kollha kkawżati;
               
            
                  —
               
               
                  Skont l-Artikolu 134 tar-Regoli tal-Proċedura tal-Qorti Ġenerali, kull parti li titlef għandha tbati l-ispejjeż. Sara Makhlouf titlob li l-Kunsill ibati l-ispejjeż tiegħu stess kif ukoll dawk sostnuti minnha u dawk li hija tirriżerva d-dritt li tiġġustifika matul il-proċedura.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv, ibbażat fuq ksur tad-drittijiet tad-difiża u tad-dritt għal smigħ xieraq. F’dan ir-rigward, ir-rikorrenti tikkritika lill-Kunsill li kiser id-drittijiet tad-difiża tagħha b’mod partikolari dak tas-smigħ tagħha qabel id-deċiżjoni ta’ inklużjoni ta’ isimha fil-listi kontenzjużi.
               
            
                  2.
               
               
                  It-tieni motiv, ibbażat fuq żball manifest ta’ evalwazzjoni u assenza ta’ prova. Ir-rikorrenti ssostni li l-allegazzjonijiet tal-Kunsill dwar l-eżistenza ta’ “riskju inerenti li l-assi li ntirtu jintużaw biex jiġu appoġġati l-attivitajiet tar-reġim Sirjan u jidħlu direttament fil-pussess tar-reġim, potenzjalment jikkontribwixxu għar-repressjoni vjolenti tar-reġim kontra l-popolazzjoni ċivili” għandhom definittivament jiġu miċħuda sa fejn dawn huma infondati, u huma nieqsa minn kull bażi fattwali għas-sostenn tagħhom.
               
            
                  3.
               
               
                  It-tielet motiv, ibbażat fuq ksur tal-prinċipju ta’ proporzjonalità fl-indħil fid-drittijiet fundamentali. Skont ir-rikorrenti, il-miżura kontenzjuża għandha tiġi invalidata peress li hija sproporzjonata fid-dawl tal-għan imfittex mill-atti kontenzjużi. L-isproporzjon jirriżulta b’mod partikolari mill-fatt li l-miżura tirrigwarda l-beni kollha tar-rikorrenti mingħajr ebda distinzjoni.
               
            
                  4.
               
               
                  Ir-raba’ motiv, ibbażat fuq ksur tad-dritt għall-proprjetà. Ir-rikorrenti ssostni li l-atti kkontestati jippreġudikaw inġustament id-dritt għall-proprjetà tar-rikorrenti sa fejn dawn jinkludu mingħajr distinzjoni l-beni li hija tista’ tiret u kif ukoll il-beni personali tagħha.
               
            
                  5.
               
               
                  Il-ħames motiv dwar it-talba għad-danni bħala kumpens għall-ħsarat sostnuti.